་ནས་འཚང་
རྒྱ་བ་ཞེས་བྱ། འདི་དག་ཤར་ལུགས་ཀྱི་ཁྱད་པར་དང་། གྲོལ་ཚད་དང་། བསམ་གཏན་
གྱི་ཞག་དང་སྐད་ཅིག་མའི་རྣམ་དབྱེ་སོགས་ཞིབ་ཏུ་བཤད་ན་མང་ཆེ་ཞིང་ཕྱོགས་ཙམ་
གྱིས་གོ་དཀའ་བས་རྒྱལ་བའི་དབང་པོ་ཀུན་མཁྱེན་ཀློང་ཆེན་རབ་འབྱམས་ཀྱི་གསུང་
གི་གསང་མཛོད་ཆེན་པོ་རྣམས་ལས་ཤེས་པར་གྱིས་ཤིགཅེས་གསུངས།
གསུམ་པ་དབང་པོ་ཐ་མ་རང་བཞིན་སྤྲུལ་སྐུའི་ཞིང་དུ་གྲོལ་བྱེད་ཀྱི་གདམས་ངག་ནི།
གོང་གི་གྲོལ་ས་ཆེན་པོ་དེ་རྣམས་སུ་གྲོལ་མི་ནུས་ཏེ་སྲིད་པ་བར་དོའི་ཡིད་ལུས་དབང་
མེད་དུ་རྨི་ལམ་ལྟར་ཤར་བ་ན། དེར་ནི་རི་ཉིལ་བའི་སྒྲ། མཚོ་དང་ཆུ་ཆེན་གཡོ་འཁྲུག་
གི་སྒྲ། རླུང་ཆེན་དྲག་ཏུ་གཡོ་བའི་སྒྲ་འབྲུག་སྟོང་དུས་གཅིག་ལ་གྲགས་པ་ཙམ་མི་བཟོད་
པ་དང་། ཡུལ་གྲོང་ཁང་ཁྱིམ་གྲོགས་ཤི་གསོན་སོགས་ངོ་ཤེས་པ་དང་མི་ཤེས་པ་དུ་མ།
རང་ལུས་ཀྱི་རྣམ་འགྱུར་དང་སྤྱོད་ལམ་ཟས་སྐོམ་གོས་སོགས་དང་བདེ་སྡུག་གི་སྣང་
བ་སྣ་ཚོགས་གཅིག་ཏུ་མ་ངེས་པ། མེ་ཆེན། ཆུ་ཆེན། ས་རྡོའི་གཡང་ས་ཤིན་ཏུ་ཡ་ང་
བ་སོགས་འཇིགས་སྐྲག་གི་འཁྲུལ་སྣང་དུ་མས་མནར་ཞིང་བྱ་སྤུ་རླུང་ཁྱེར་ལྟར་གར་
འགྲོ་ཙམ་ཡང་རང་དབང་མེད་པ། སྐྱབས་མེད་མགོན་མེད་དུ་གྱུར་པ་ཡིན་ན་ཡང་དྲི་
ལ་ཟ་བའི་ལུས་སེམས་དེ་མངོན་ཤེས་རྫུ་འཕྲུལ་ཉི་ཚེ་བ་རེ་དང་ལྡན་ཞིང་གསོན་པའི་
དུས་ཀྱི་བསམ་སྤྱོད་ཕལ་ཆེར་དྲན་པ་དང་ལུས་ཚོལ་བ་ལ་དགའ་སྣང་ཆེན་པོ་རྒྱུན་ཆགས་
སུ་ཤར་བ་ཡིན། དེ་འདྲའི་དུས་སུ་བར་དོའི་སྣང་བ་ངོས་བཟུང་སྟེ། སྐྱབས་ཀྱི་མཐར་
ཐུག་རྩ་བའི་བླ་མ་ཉིད་དང་དེའི་གདམས་ངག་གི་སྙིང་པོ་བྱ་སླ་ལ་ཆོད་ཆེ་བ་དགོས་
ངེས་པའི་དུས་དེར་སྐྱེལ་མ་དཔའ་བོ་ལྟ་བུ་རང་སྣང་དག་པའི་ཞིང་མཆོག་ཡིད་ལ་བྱས་
ཏེ༑ དེར་འགྲོ་བའི་འདུན་པ་ཤུགས་དྲག་སྐད་ཅིག་མ་ཙམ་གྱིས་ཆོག་པ་འདི་རྗེས་སུ་
དྲན་ཏེ། ལུས་སེམས་ལམ་དུ་འཇོག་ཤེས་པ་ནི་ཅི་ནས་ཀྱང་གལ་ཆེ་ཞིང་། དེ་ཡང་གང་
དུ་འགྲོ་བའི་ཞིང་ནི་དབུས་སྟུག་པོ་བཀོད་པ་ན་ཐུགས་རྡོ་རྗེ་རྣམ་སྣང་། ཤར་མངོན་
དགའ་ན་སྐུ་རྡོ་རྗེ་མི་བསྐྱོད་རྒྱལ་པོ། ལྷོ་དཔལ་ལྡན་བརྩེགས་པ་ན་ཡོན་ཏན་རྡོ་རྗེ་
རིན་འབྱུང་། ནུབ་པདྨོ་བཀོད་པ་ན་གསུང་རྡོ་རྗེ་འོད་དཔག་མེད། བྱང་ལས་རབ་གྲུབ་
པ་ན་ཕྲིན་ལས་རྡོ་རྗེ་དོན་གྲུབ་ཡབ་ཡུམ་གྱིས་རང་རང་གི་འཁོར་ཚོགས་ལ་རྡོ་རྗེ་ཐེག་
པ་ལ་སོགས་པའི་ཆོས་ཆར་འབེབས། བདེ་སྐྱིད་ངོ་མཚར་ནི་སྤྲུལ་སྐུའི་དག་པའི་ཞིང་
མཆོག་བདེ་བ་ཅན་ལྟ་བུ་གྲངས་མེད་པས་མཚོན་མི་ནུས་པའི་ཁྱད་པར་ཅན་དེ་ལྟ་བུ་
མངོན་སུམ་དུ་བཞུགས་པ་ཡིན་ལ། དེར་འགྲོ་ཐབས་ནི། རིགས་གང་ལ་རང་ཉིད་
ལྷག་པར་མོས་ཤིང་དང་བ་དེ་ལ་ལས་འཕྲོ་བཟང་པོ་ཡོད་པའི་རྟགས་ཡིན་ཕྱིར་དེའམ།
རྒྱལ་བ་རྣམས་ཀྱི་སྐུ་དང་ཞིང་བཀོད་ཐམས་ཅད་དབྱེར་མེད་དུ་མ་རོ་གཅིག་ཏུ་ཐག་
ཆོད་པའི་ངེས་ཤེས་ཡོད་ན་ཁྱད་པར་མེད་པས། ད་ནི་བདག་རང་སྣང་དག་པའི་ཞིང་
དེར་མདའ་འཕངས་པ་བཞིན་འགྲོ་བར་བྱ་ཡི། རྒྱལ་བ་རིགས་ལྔའི་ངོ་བོ་རྩ་བའི་བླ་
མ་རིན་པོ་ཆེས་ཉེ་རིང་དང་སྒྲིབ་ཐོགས་མེད་པའི་ཐུགས་རྗེའི་ལྕགས་ཀྱུས་ད་ལྟ་ཉིད་
དུ་དྲང་དུ་གསོལ་སྙམ་དུ་མོས་གུས་གདུང་ཤུགས་དྲག་པོ་བྱས་པ་ཙམ་གྱིས་རྨི་ལམ་སད་
པ་ལྟར་དག་པའི་ཞིང་དུ་སླེབ་ཚར་བ་ན་རྫུས་སྐྱེས་ཡེ་ཤེས་ཀྱི་ལུས་མཚན་དཔེ་ཡོད་
པར་གྱུར་ཏེ་སྟོན་འཁོར་དེ་དག་གི་ཞལ་མཇལ། ཆོས་ཐོས། དབང་ཐོབ། ལུང་བསྟན།
དབུགས་དབྱུང་གཟེངས་བསྟོད་དང་བཅས་ཏེ་རྟེན་དེ་ལས་ནང་དབྱིངས་གདོད་མའི་
ཀློང་དུ་འཚང་རྒྱ་བ་ཡིན་ལ། ཡང་ན་རིགས་ལྔའི་ཞི་དཀྱིལ་གྱི་སྟེང་དུ་རབ་འཇིགས་
དུར་ཁྲོད་ཆེན་པོ་མེ་རི་འབར་ན་ཁྱབ་བདག་རིགས་དྲུག་པ་ཁྲོ་བོའི་སྐུར་བཞེངས་པ་
སྟོན་པ་གཞོན་ནུ་དཔའ་བོ་སྟོབས་ལྡན་ཞེས་ཡེ་ཤེས་འཇིགས་བྱེད་ཆེན་པོ་འཁོར་རིག་
འཛིན་དཔའ་བོ་མཁའ་འགྲོའི་ཁྲོ་ཚོགས་དང་བཅས་ཏེ་སྦྱོར་སྒྲོལ་གྱི་ཐབས་ཆེན་གཙོ་
བོར་གྱུར་པའི་རྡོ་རྗེ་ཐེག་པ་བསམ་གྱིས་མི་ཁྱབ་པའི་ཆོས་ཆར་རབ་ཏུ་འབེབས་བཞིན་
པ་དེར་ད་ལྟ་འགྲོ་བར་བྱ་ཡི། བླ་མ་ཧེ་མ་རུ་ཀ་དཔལ་མཆོག་གིས་བདག་མྱུར་དུ་དྲོངས་
ཤིག་ཅེས་མོས་འདུན་དྲག་པོ་བྱས་པ་དང་ཆབས་གཅིག་ཏུ་ཡིད་ལུས་ཉིད་འོད་དམར་
གྱི་ཆོས་འབྱུང་གི་ནང་རླུང་སེམས་ཨ་ཡིག་དཀར་པོའི་རྣམ་པ་བཀྲ་ལམ་གྱིས་གསལ་
བཏབ་ལ་དེ་ཉིད་གློག་འཁྱུག་པ་ལྟར་སྐད་ཅིག་གིས་བླ་མ་དཔལ་ཆེན་པོའི་ཐུགས་ཀར་
སིབ་ཀྱིས་ཐིམ་ནས་དབྱེར་མེད་རོ་གཅིག་ཏུ་སངས་རྒྱས་པར་བསམ་ན་རྣམ་གྲོལ་མྱུར་
དུ་ཐོབ་པ་ཡིན་ལ། དེ་དག་ཀྱང་ཆོས་དང་བླ་མའི་བྱིན་རླབས་ཚད་མེད་པའི་མཐུ་དང་
ཆོས་ཉིད་རྣམ་པར་དག་ཅིང་བསམ་གྱིས་མི་ཁྱབ་པའི་བདེན་པ་ཆེན་པོའི་སྟོབས་ཀྱིས་
བསླུ་མེད་དུ་འགྲུབ་པ་ཁོ་ནའོ། །
གསུམ་པ་ནི། སྐབས་འདི་ཙམ་དུ་མ་ཟད་རྡོ་རྗེ་ཐེག་པའི་ལམ་གང་ཉམས་སུ་བླང་ཡང་
མེད་དུ་མི་རུང་བ་ལྟ་བུའི་ཆ་རྐྱེན་རྣམས་ཡིན་ཏེ། དེ་ཡང་བླ་མ་ལ་དད་མོས་ཆུང་ན་ལྟ་
སྣང་གི་ལམ་གཞན་གང་འབད་ཚད་དོན་དུ་འགྱུར་དཀའ་བས་རང་རང་གི་དྲིན་ཅན་
རྩ་བའི་བླ་མ་ལ་ཐེ་ཚོམ་གྱིས་སྐྱོན་རྟོག་དང་མཉམ་འགྲོགས་ཀྱིས་ཁྱད་གསོད་མི་བྱེད་
པ་སངས་རྒྱས་དངོས་མཐོང་གི་དག་སྣང་དང་ཡིད་ཆེས་རྐྱེན་གྱིས་མི་ལྡོག་པའི་དད་མོས་
དྲག་པོ་ངོ་ལྐོག་མེད་པ་རེ་བྱས་ན་སྔགས་ཀྱི་དངོས་གྲུབ་སོགས་ཇི་ལྟར་འདོད་པའི་དོན་
ཐམས་ཅད་གེགས་མེད་ལག་མཐིལ་དུ་ངང་གིས་མཆིས་པ་ཡིན་པས་སྔར་ནས་ད་བར་
ཡང་ཡང་བཤད་པ་བཞིན་དུ་ཉམས་སུ་བླང་ཞིང་གསོལ་བ་ཕུར་ཚུགས་སུ་འདེབས།
སྡུག་བསྔལ་སྣ་ཚོགས་དང་དེའི་རྒྱུ་སྡིག་པ་མི་བཟད་པ་རྣམས་གང་ལས་འབྱུང་གཞི་
ལྟ་བུ་ཟག་བཅས་ཉེར་ལེན་གྱི་ཕུང་པོ་ལྔ་པོ་འདིས་ནོན་ཏེ་འདི་དང་འབྲེལ་ཐག་མ་
ཆོད་ན་སྡུག་བསྔལ་རྫོགས་ཤིང་ཟད་པའི་དུས་མེད་པའི་འཁོར་བ་འདིའི་རང་མཚངས་
ངན་པ་ལ་ཡང་ཡང་བསམ་སྟེ་རང་གཞན་ཐར་འདོད་ངེས་འབྱུང་གི་བློ་ཁྱད་པར་ཅན་
ཡང་ནས་ཡང་དུ་བསྒོམ། རང་དྲིན་གྱིས་བསྐྱངས་པའི་མར་གྱུར་མཁའ་མཉམ་གྱི་སེམས་
ཅན་ལས་ངན་པ་འདི་རྣམས་སྡུག་བསྔལ་ལ་འཇིགས་ནས་རྒྱབ་ཀྱིས་ཕྱོགས་ཤིང་ཡང་
དག་པའི་ལམ་དུ་འགྲོ་ཤེས་པ་ཕར་ཞོགཅེ་རེ་བལྟས་བཞིན་དུ་ལོང་བ་མགོ་རྨོངས་
པ་ཐ་ཆད་པ་འདི་རྣམས་སྡུག་བསྔལ་རྒྱུ་འབྲས་ལས་གྲོལ་འདོད་སྙིང་རྗེ་དྲག་པོ་ཤས་
མི་བཟོད་པ་ཙམ་ཡང་ཡང་བསྒོམ་པ་ཉིད་ལམ་གྱི་རྩ་བར་བཟུང་། ངའི་བླ་མ་དང་ཆོས་
འདི་མ་གཏོགས་གཞན་རྣམས་དམན་ཏེ་མ་དག་པའ་ོསྙམ་དུ་ལོག་རྟོག་ངན་པ་མི་གསོག་
པར་ཀུན་ལ་དད་གུས་དག་སྣང་ཁ་ཞེ་མེད་པའི་སྒོ་ནས་བླ་མ་དཀོན་མཆོག་སྤྱི་ལ་མོས་
གུས་ཀྱི་བློ་རྩལ་དུ་འདོན། ལྟ་སྣང་གི་ཆོས་དང་འཇིག་རྟེན་ཚེ་འདིའི་རྣམ་གཡེང་སྙིང་
པོ་མེད་ལ་གནོད་ཚབས་ཤིན་ཏུ་ཆེ་བ་རྣམས་ཆེ་བཞག་ཆུང་བསྐྱུར་བྱས་ཏེ་སྤྲོས་པ་
བཅད། དེ་ཡང་དང་པོ་འདི་བྱ་འདི་བྱེད་ཀྱི་བློ་ངན་ཤར་བ་ཉིད་ནང་དུ་བསྡུས་ཏེ་མ་
མཐའ་ཡང་ཅི་མི་སྙམ་པའི་ངང་ལ་ཁ་རོག་བསྡད་ན་སྤྲོས་པ་ཆལ་ཆོལ་ཤུགས་ཀྱིས་
ཆོད་པ་ཡིན། ཚོགས་དྲུག་གི་ཡུལ་སྣང་གཟུགས་སྒྲ་སོགས་བཟང་ངན་གང་ཤར་ཡང་
དེར་ཞེན་མེད་རང་གྲོལ་དུ་སྤྱད་ཤེས་པའི་སྒོ་ནས་ཡུལ་དྲུག་གི་བདུད་རྩི་མི་སྤང་ཞིང་
ལམ་གྲོགས་སུ་བསྟོན། སྣ་ནས་རྒྱུ་བའི་རླུང་རང་བབས་རྒྱ་ཡན་ནམ་བཏང་སྙོམས་
སུ་འཇོག་ལ་སོ་མཆུ་མི་བསྡམ་ཁ་ཧ་ཅང་མི་གདངས་བའི་བར་ནས་འཇམ་རླུང་ཡུད་
ཙམ་ཕྱིར་འཛིན་པ་ལ་བསླབ། བར་རླུང་བུམ་པ་ཅན་འཇམ་པོས་ལྟོ་བ་རན་ཙམ་ཐད་
ཀར་བརྒྱང་པ་ཡོན་ཏན་རིན་པོ་ཆེ་སྐྱེ་བའི་རླུང་སྦྱོར་ཅི་ནུས་སུ་འབད། ཕྱི་ནང་འོད་
གསལ་གྱི་འཆར་སྒོའམ་འཆར་ནུབ་ཀྱི་རྐྱེན་དབང་པོ་གཞན་ལས་གཙོ་ཆེ་བ་མིག་མི་
འགུལ་རྫི་མ་འཐབ་རྡེབ་མི་བྱེད་པར་སྟོང་པའི་དབྱིངས་སུ་ཅེ་རེ་འཇོགའདི་དུས་ནམ་
མཁའ་སུམ་ཕྲུགས་ཀྱི་གནད་ཀྱང་ནམ་དྲན་གྱི་དུས་སུ་བྱ། དེ་དག་གི་རྩ་བ་རིག་པ་
རྗེན་སངས་བཅོས་མིན་གྱི་ངོ་བོ་འདི་སྒྲིམ་ལྷོད་ཚོད་ཟིན་གྱིས་མ་ཡེངས་མི་འཛིན་པར་
དུས་དང་རྒྱུན་དུ་འབྲལ་མེད་ཚུལ་གྱིས་སྐྱོང་། ཡར་མར་གྱི་ཚེས་བཅུ་དང་ཉ་སྟོང་བརྒྱད་
གསུམ་སོགས་ལ་ཅི་འབྱོར་བའི་སྒོ་ནས་ཚོགས་མཆོད་ཅི་ནུས་སུ་བྱ། དགེ་རྩ་གང་བྱས་
བཏང་སྙོམས་སུ་མ་ཤོར་བར་བསྟན་འགྲོའི་དོན་དུ་ཡོངས་སུ་བསྔོ་ཞིང་སྨོན་ལམ་རྣམ་
དག་རེས་མཚམས་སྦྱར་བ་རྣམས་གཅིག་ལས་གཅིག་ལྷག་ལྟ་བུ་ཤིན་ཏུ་གལ་པོ་ཆེ་
ཡིན་པས་ན་བདག་གཞན་ལེགས་སུ་འདོད་པའི་སྐལ་ལྡན་དག་གིས་དེ་བཞིན་དུ་འབད་
པར་བྱའོ། །སྙིང་ཐིག་གསང་མཆོག་རྒྱལ་པོའི་ཁྱད་ཆོས་དང་མན་ངག་གི་བྱེ་བྲག་ཟབ་
ཅིང་རྒྱ་ཆེ་མུ་མེད་པ་རྣམས་ལ་ཐོས་བསམ་དང་ལྟ་རྟོག་ལན་རེ་ཙམ་བྱེད་རྒྱུ་བྱུང་ན་དེ་
འདྲ་བསྐལ་པ་བརྒྱར་ཡང་རྙེད་པར་དཀའ་བའི་སྐལ་པ་བཟང་པོ་ཡིན་པས་རང་ཉིད་
ཆེ་འདོད་རྙེད་ཚོལ་དང་མཁས་པར་གྲགས་འདོད་སོགས་རྟོག་ངན་གྱིས་མ་བསླད་པའི་
སྒོ་ནས་བཀའ་གཏེར་གྱི་གཞུང་བཟང་སྤྱི་དང་ཁྱད་པར་གོང་དུ་བཤད་ཟིན་པ་ལྟར་མཛོད་
ཆེན་བདུན་དང་སྙིང་ཐིག་མ་བུ་མཁའ་འགྲོའི་གསང་མཛོད་མཚུངས་མཐའ་བྲལ་བ་
དག་ལ་བློ་རྩལ་ཅི་ཡོད་ཕྱུང་ནས་ལྟ་རྟོག་ཞིབ་མོ་ཡང་ཡང་བྱེད་ཅིང་། དེ་དུས་ཀྱི་ཁ་
ཅིག་ལྟར་རང་གི་གོ་ལོང་ཤེས་ལོང་མ་བྱུང་བར་ཆལ་ཆོལ་རེ་ཐོས་ཚད་དེ་མ་ཐག་ནས་
འུར་སྒྲོགས་བྱས་ཏེ་རླུང་ལ་མི་བསྐུར་བར་ཟབ་དོན་སྙིང་ལ་བཅང་། བཤད་ཚོད་རང་
གིས་བཟུང་ན་ཉེན་ཆུང་ཞིང་ཁེ་ཆེ་བ་ཡིན་མོད། བླུན་པོ་གྲགས་རྗེས་སུ་མི་འབྲང་
བར་མཁས་གྲུབ་ཚད་མའི་བླ་མ་དམ་པ་ཆོས་རྒྱུས་དང་ཕན་སེམས་ཅན་གང་ན་སུ་བཞུགས་
པའི་ཞལ་ནས་མཉན་པ་རྣམས་ཀྱང་ཅི་སྲིད་འཚོ་བའི་བར་དུ་ཡལ་བར་མི་འདོར་བ་
ཞིག་མ་བྱས་ན། ཕྱོགས་ཞེན་རང་བཟོ་རེས་ནི་གསང་བ་ཟབ་མོའི་གཏིང་རྙེད་པ་མིན་
པས་ཆོས་གང་ལ་ཡང་སྐུར་པ་མི་འདེབས་ཤིང་རང་ལུགས་ལ་ནན་གྱིས་སྦྱོང་བརྩོན་
བྱ་བ་ནི་སྲིད་ཞིའི་ལེགས་ཚོགས་ཐམས་ཅད་ཀྱི་རྩ་བ་ཡིན་ནོ། །
ད་ནི་ལམ་དེ་ལྟར་ཉམས་འོག་ཏུ་ཆུད་པ་རྣམས་མཐར་ཐུག་གི་འབྲས་བུ་རྫོགས་པའི་
སངས་རྒྱས་ཀྱི་གོ་འཕང་ཆེན་པོ་རང་གནས་མངོན་དུ་གྱུར་པའི་དུས་མཚམས་བཤད་
པར་བྱ་སྟེེ། སྤྱིར་ཉེ་ལམ་རྡོ་རྗེ་ཐེག་པས་མི་ཚེ་གཅིག་གིས་འགྲུབ་པ་སོགས་ལས་ཁྱད་
པར་དུ་གྱུར་པ། ཐ་ན་མི་ལོ་བཅུ་གཉིས། འབྲིང་ན་མི་ལོ་གསུམ། རབ་ཀྱིས་ཟླ་བ་
དྲུག་གིས་འཚང་རྒྱ་བ་བསྟན་ལ། དེ་ཡང་ཚེ་སྔོན་དང་ད་ལྟའི་སྦྱོང་བརྩོན་རབ་འབྲིང་
ལ་རག་ལས་པ་ཡིན་ཞིང་། དངོས་འབྲས་ནི་རྫོགས་པའི་སངས་རྒྱས་ཀྱི་སྐུ་གཉིས་མཆོག་
དམ་པའོ། །དེ་རྣམས་ཀྱིས་དུམ་བུ་གསུམ་གྱིས་བསྡུས་པའི་སྨིན་གྲོལ་གྱི་མྱུར་ལམ་
ཚང་ལ་མ་ནོར་བ་བཤད་ཟིན་ཏེ་རྟོགས་བརྗོད་རྡོ་རྗེའི་གླུ་ནི་ལྕེ་བཙུན་གྱིས་ཆེད་དུ་བརྗོད་
པ་སྟེ། ཨེ་མ་སྨྱོན་པ་སེང་དབང་ང་༔ ཞེས་སོགས་དང་། སྐལ་ལྡན་རྣམས་ལ་གཏད་
རྒྱ་མཛད་པ་ཡང་འདའ་ཀའི་རྡོ་རྗེའི་ཚིག་རྫོགས་ཆེན་གྱི་ཁོག་སྙིང་ལིང་གིས་ཕྱུང་སྟེ་
ལག་མཐིལ་དུ་དངོས་སུ་བཞག་པ་འདིའི་ཚིག་གི་ཐ་མ་དུས་ཀྱི་མཐའ་ནས་མཐར་སྣོད་
ལྡན་གྱི་ངོ་སྐལ་དུ་སྣང་བ་དང་། དེའི་མཐུས་འདི་དང་སུ་འཕྲད་རྣམས་རིང་པོར་མི་
ཐོགས་ཏེ་མྱུར་དུ་འཕོ་ཆེན་ཡེ་ཤེས་རྡོ་རྗེའི་སྐུ་བླ་མ་དང་མཉམ་པར་འབྱུང་བའི་སྨོན་
ལམ་བཟང་པོ་རྡོ་རྗེའི་བདེན་ཚིག་དངོས་སུ་གནང་བའོ། །
རྩ་བའི་ས་བཅད་གསུམ་པ་ཡེ་ཤེས་ཀྱི་མཁའ་འགྲོའི་རྗེ་མོ་དཔལ་གྱི་བློ་གྲོས་མའི་ཞལ་
གདམས་རྡོ་རྗེའི་ཚིག་གིས་མཐའ་བརྒྱན་པ་ནི།དབང་དུས་སུ་ངོ་སྤྲོད་ཀྱི་ཚུལ་དུ་
གདམས་པ་དང་། ཁྲིད་ཀྱི་དུས་སུ་ས་བཅད་མདོ་ཆིངས་བྱས་ཏེ་མ་ནོར་བར་བཀྲལ་
པ་དང་། ཉམས་སུ་བླང་དུས་འཆང་པས་བཏགས་གྲོལ་མཆོག་ཏུ་གྱུར་པ་དང་། དཔེ་
རྒྱུན་མཐོང་ན་ཡང་ཉམས་ཀྱི་བབ་འབྱུང་བས་མཐོང་གྲོལ་ཆེན་མོ་དངོས་དང་། ཚིག་
དོན་སྣ་རེ་ཡིད་ལ་འཆང་བ་དང་དཔེ་ཆ་ལག་ཏུ་འཆང་ནའང་དེས་མྱུར་དུ་གྲོལ་བས་
དྲན་གྲོལ་དང་རེག་གྲོལ་དུ་དོན་གྱིས་གྲུབ་ལ། ཚུལ་བཞིན་དུ་སུས་བསྒོམས་ཀྱང་དེ་
ནི་སྔ་མ་དག་ལས་ཀྱང་ཆེས་མྱུར་དུ་གྲོལ་བ་སྨོས་ཅི་དགོས་པས་ཡོན་ཏན་བླ་ན་མེད་
པ་དེ་ལྟ་བུ་དང་ལྡན་པ་ཡིན་པའི་ཕྱིར་ན་ཉུང་ཟབ་གནད་འདྲིལ་གྱི་ཆོས་འདི་ནི་སྙིང་
ཐིག་ཉམས་སུ་ལེན་ཚུལ་གཞན་ལས་སྟབས་བདེ་ཞིང་ཚིག་དོན་ཤིན་ཏུ་གསལ་བ་ཆོས་
ཚུལ་གཞན་དང་མ་འདྲེས་ཤིང་ཡོད་དགོས་ཚད་ཁ་ཚང་ལ་ཉམས་འོག་ཏུ་མི་ཆུད་པའི་
ཚིག་གི་སྤྲོས་པ་དང་བྲལ་བ་སོགས་ཁྱད་འཕགས་ཤིག་ཡིན་པ་ནི་མཁས་གྲུབ་བྱེ་བ་
དུ་མས་གཟིགས་ཕེར་པ་ལྟ་བུ་དོན་ལ་གནས་པ་ཉིད་དོ། །དེ་ཡང་དམ་པ་གོང་མ་གཞན་
དག་གིས་ནི་ཆོས་ཟབ་མོ་ཐུགས་རྩིས་ཧ་ཅང་ཆེ་བས་ལོས་ཡིན། འདི་ལ་བཟོ་བཅོས་
འཕྲི་སྣོན་གྱིས་བསླད་མཁན་རྣམས་དང་ལྟ་རྟོག་རང་གར་བྱེད་མཁན་ཚུན་ཆོད་ཀྱི་ཚེ་
སྲོག་མྱུར་དུ་ཆོད་སོགས་དམོད་ངན་སྐྲག་ཐུབ་པ་རེ་མཛད་པ་དང་། ལྷ་སྲུང་བཙན་པ་
རེ་ལ་གཉེར་གཏད་དམ་བཞག་མཛད་འདུག་པ་མཐོང་མོད། དེ་འདྲ་ཞིག་ཡིན་ན་མ་
བྲིས་ཀྱང་ལོས་ཆོག་སྙམ། ངས་ནི་སྤེལ་ཆོག་ནས་བྲིས་པ་ཡིན་པས་ན་རང་རང་གིས་
ཉམས་ལེན་རེ་མཛད་པ་དང་། གཞན་དག་མོས་ལྡན་ལ་སྤེལ་ཞིང་འབྲེལ་འཇོག་ཅི་
ནུས་རེ་བྱས་ན་ད་ལྟ་དུས་བབས་ཀྱི་ཆོས་རེད་པས་ངན་འབྲེལ་ཚུན་ཆོད་ལའང་དོན་འབྲས་
གཏན་ནས་མེད་པ་ནི་ག་ལ་ཡིན། ཕན་ཐོགས་རུང་གནོད་ནི་གང་ཡང་མི་སྐྱེལ་ཐག་
ཆོད་ཡིན་པས་དེ་བཞིན་དུ་ཐུགས་བཞག་མཛད་པ་ཅི་ནས་ཀྱང་ཞུའོ། །ཞེས་བསླུ་མེད་
རྡོ་རྗེའི་བཀའ་གསང་བདེན་ཚིག་བཙན་པོས་སྐྱེ་འགྲོ་ཡོངས་ལ་ལྷུག་པར་གནང་བ་ལྟ་
བུའི་བཀའ་དྲིན་ཆེན་པོ་གཞན་འགྲན་བྲལ་བའང་ལེགས་པར་ཐོབ་བྱུང་བ་ལགས་སོ།།
འདི་ལྟར་ཐེག་དགུའི་རྩེ་རྒྱལ་རྫོགས་ཆེན་ཡང་གསང་བླ་མེད་ཀྱི་དགོངས་དོན་ལྷ་
ལམ་ཡངས་པོར་རྗེ་ཀུན་མཁྱེན་བླ་མ་རྡོ་རྗེ་འཆང་ཆེན་པོའི་རིག་རྩལ་ཁྱུང་ཆེན་རྒྱལ་
པོས་གཤོག་འགྲོས་ཟུར་བསྟན་ཙམ་བསྒྱུར་བའི་ཤུལ་ལམ་ཆེན་པོར་རང་འདྲའི་བློ་མིག་
ཕྱེ་མ་ལེབ་ལྟ་བུའི་གཤོག་ལྷབ་ཅི་ཙམ་བྱས་ཀྱང་ཕྱོགས་ཙམ་ཡང་མཚོན་མི་ནུས་པ་གཞིར་
བཅས་པས་ཉེས་ཚོགས་ཅི་མཆིས་བརྩེ་ཆེན་ཐུགས་ཀྱིས་དགོངས་ཏེ་བཟོད་པར་བཞེས་
ཤིང་དགེ་བས་འདི་བཟུང་བྱང་ཆུབ་བར་དུ་ནམ་ཡང་འབྲལ་མེད་རྗེས་སུ་འཛིན་པའི་
རྒྱུར་གྱུར་ཅིགཅེས་པ་འདི་ཡང་རྗེའི་བཀའ་སློབ་མཁས་དབང་དུ་མའི་གྲལ་མཐའ་
པ་གཏེར་མིང་ལས་རབ་གླིང་བས་གསུང་ཟབ་སྔ་ཕྱིའི་འགག་དོན་གང་ཤེས་ཟིན་བྲིས་
སུ་བཏབ་པ་ཡོངས་སུ་དགེ་བར་གྱུར་ཅིག ། །།